*For boka med samme tittel, se Ni liv, historien om Jan Baalsrud. For bandet, se Ni liv (band)*

***Ni liv*** er et norsk biografisk krigsdrama fra 1957 regissert av Arne Skouen. Filmen skildrer Jan Baalsruds dramatiske flukt fra Troms til Sverige under krigen. Hovedrollen spilles av Jack Fjeldstad. Filmen er basert på boken *Ni liv, historien om Jan Baalsrud* av David Howarth.

Handling
--------

Den 29. mars 1943 ankommer 12 norske kommandosoldater med båten «Bratholm» til Toftefjord i Troms. Deres oppdrag er å sprenge flyplassen på Bardufoss. Båten deres blir imidlertid oppdaget og skutt i senk av tyskerne. Jan Baalsrud er den eneste som klarer å flykte, de andre blir skutt eller tatt til fange. Han forsøker deretter å ta seg over til Sverige, men veien dit er lang og meget vanskelig. Han blir snøblind og går seg vill i Lyngsalpene. I en uke ligger han gjemt i en forfallen hytte og han må selv amputere ni tær på grunn av koldbrann. Først to måneder senere, etter å ha ligget i flere uker i en snøhule på fjellet, lyktes han å bli fraktet over grensen til sikkerhet i Sverige.

> - Han er som katta, han har ni liv. 
> 
> 
> - Han kjem te å trenge alle ni før vi har han over grensa. 
> 
> 
> 
> Baalsruds hjelpere i *Ni liv*
> 
>

Om filmen
---------

### Mottakelse

Filmen ble nominert til Oscar i klassen for beste utenlandske film i 1957, men tapte for Federico Fellinis *Cabirias netter*.

I 1991 ble *Ni liv* kåret til tidenes beste norske film av det norske kinopublikumet. Under Bergen Internasjonale filmfestival i 2005, kåret fagjuryen den til tidenes beste norske film

### Forskjell mellom film og virkelighet

Filmen baserer seg på historiske hendelser, men enkelte hendelser i filmen er overdrevet eller i strid med hva vitner fra lokalbefolkningen senere har fortalt. Det er ingen kilder til at Baalsrud var i kamp med tyske soldater etter spregningen av Bratholm. For eksempel ble heller ikke Baalsrud beskutt av tyskerne da han passerte Lyngseidet. Ifølge reindriftssamen som fraktet Baalsrud til Sverige ble han heller ikke forfulgt av tyske patruljer da han ble fraktet over grensen til Sverige i sluttscenene.

### Annet

NRK sendte i 2014 en dokumentarserie hvor spesialsoldatene Ronny Bratli og Rune Gjeldnes ble fulgt av et filmteam mens de gikk samme løype som Jan Baalsrud og intervjuet gjenlevende og etterkommere av personer som hjalp han under flukten. Serien brukte klipp fra filmen Ni liv for illustrasjon/sammenligning.

### Ny filmversjon

I 2017 kom *Den 12. mann* som var basert på Tore Haug og Astrid Karlsen Scotts bok *Jan Baalsrud og de som reddet ham*. Selv om den er basert på de samme historiske hendelsene som *Ni liv* avviker de en del i handlingen. Denne ble regissert av Harald Zwart og manus var ved Petter Skavlan.

Rolleliste
----------

* Jack Fjeldstad … Jan Baalsrud
* Henny Moan … Agnes
* Alf Malland … Martin
* Joachim Holst-Jensen … bestefar
* Lydia Opøien … jordmoren
* Edvard Drabløs … skolelæreren
* Sverre Hansen … skomakeren
* Rolf Søder … Sigurd Eskeland
* Ottar Wicklund … Henrik
* Olav Nordrå … Konrad
* Alf Ramsøy … Ivar, kjelketrekker
* Jens Bolling … Alfred, kjelketrekker
* Per Bronken … Ole, kjelketrekker
* Grete Nordrå … stenografen
* Lillebil Nordrum … sykepleiersken
* Erik Melbye Brekke … en tysk soldat
* Mette Møller … danserinnen
* Lars Larsen … Amund, kjelketrekker
* Wilfred Breistrand … kjelketrekker
* Johs. Løken … kjelketrekker
* Harald Trangsrud … kjelketrekker
* Erling Wicklund … Henriks sønn

Litteratur
----------

* David Howarth (1955). *We die alone* [*Ni liv*]. Oversatt av Odd Bang Hansen. Oslo: Cappelen.

Referanser
----------

1. ↑  Jan Langlo; Ingvald Bergsagel (2008). *Jasså, døkk sit og glor?*. Samlaget. ISBN 9788252172225.
2. ↑  «Filmen «Ni Liv» udødelig». *Aftenposten morgen*. 10. mars 1991. s. 1.
3. ↑  Publikumsjuryen gav førsteprisen til *Flåklypa grand prix* istedenfor *Ni liv*
4. ↑  *I Jan Baalsruds fotspor: Soldat med flere enn ni liv* (video). NRK Rogaland. 28. januar 2014. Besøkt 2. april 2019.
5. ↑  Bjørn Kristian Nyland (8. februar 2016). «Zwarts film om krigshelten Jan Baalsrud filmes i Troms». *Dagbladet*. Besøkt 2. april 2019.

Eksterne lenker
---------------

* (en) *Ni liv* på Internet Movie Database Rediger på Wikidata

* (no) *Ni liv* i Nasjonalbibliotekets filmografi Rediger på Wikidata

* (no) *Ni liv* hos Filmfront Rediger på Wikidata

* (sv) *Ni liv* i Svensk Filmdatabas Rediger på Wikidata

* (da) *Ni liv* i Danmark Nationale Filminstitut Rediger på Wikidata

* (en) *Ni liv* på AllMovie Rediger på Wikidata

* (fr) *Ni liv* på Allociné Rediger på Wikidata

* (nl) *Ni liv* på MovieMeter Rediger på Wikidata

* (en) *Ni liv* på Turner Classic Movies Rediger på Wikidata

* (en) *Ni liv* på Rotten Tomatoes Rediger på Wikidata
* www.snurrfilm.no om Ni liv

Portaler: Andre verdenskrig | Film

|  |  |
| --- | --- |
| Oppslagsverk/autoritetsdata | Store norske leksikon
 |